Hvis I ønsker, at jeres søn skal overtage sommerhuset, kan I få tinglyst et skøde, hvor I overdrager huset til ham. Det er ikke nødvendigt med servitutter. Hvis han ikke skal betale hele købesummen for sommerhuset på nuværende tidspunkt, kan I oprette et gældsbrev, hvor han skylder jer købesummen. Han behøver ikke at afdrage på sin gæld, men I kan som forældre give ham pengegaver, der kan fungere som nedskrivning af gælden. Det kan ikke aftales på forhånd, men I har ret til at give ham et skattefrit beløb hvert år. Hver forælder kan give 68.700 kroner årligt. Har ret til tvangsarv I forhold til dit spørgsmål om testamente har din mand ret til at modtage sin tvangsarv efter dig. Tvangsarven er på en ottendedel af din halvdel af jeres fælles bo, når du også har en søn, der skal arve. Det er ikke muligt at undgå tvangsarv ved at oprette et testamente, men hvis din mand er enig med dig, kan han give afkald på sin arv efter dig. Dermed kan I komme uden om hans tvangsarv. Din mand kan allerede nu give afkald på at skulle arve efter dig.